b"\n_START_ARTICLE_\nTractat de Copenhagen (1660)\n_START_SECTION_\nPosicions de partida\n_START_PARAGRAPH_\nCarles X de Su\xc3\xa8cia nom\xc3\xa9s estava disposat a rebre el comtat d'Akershus, en contrapartida a la cessi\xc3\xb3 de Tr\xc3\xb8ndelag i Bornholm a Dinamarca-Noruega; per altra banda, Frederic III de Dinamarca refusava acatar els termes del Tractat de Roskilde, i pretenia revertir els termes del Segon Tractat de Br\xc3\xb6sembro(1645)_NEWLINE_Ambd\xc3\xb3s b\xc3\xa0ndols s'enrocaren en les seves posicions, i fou necessari recorre a mediadors, Fran\xc3\xa7a i Anglaterra per la banda sueca, i Holanda pel costat dan\xc3\xa8s, per tal de tirar endavant el tractat. Frederic va plantejar als seus aliats holandesos el perill permanent que suposava el control suec d'Escania, i va plantejar una alian\xc3\xa7a entre Dinamarca i Holanda per arrabassar-la als suecs. Frederic obtingu\xc3\xa9 el suport de Brandenburg i Austria, per\xc3\xb2 Holanda estigu\xc3\xa9 d'acord amb Anglaterra de no acceptar que el mateix pa\xc3\xads control\xc3\xa9s ambdues ribes de l'Oresund, fet que podria arribar a interrompre el tr\xc3\xa0fic comercial d'aquests dos pa\xc3\xafsos al B\xc3\xa0ltic.A m\xc3\xa9s a m\xc3\xa9s, el Cardenal Mazarin amena\xc3\xa7a amb la invasi\xc3\xb3 d'Holanda, en cas que aquesta ajud\xc3\xa9s els danesos contra els suecs._NEWLINE_Quan va con\xc3\xa8ixer la mort de Carles X el febrer de 1660, Frederic s'afany\xc3\xa0 a declarar nul i inv\xc3\xa0lid el Tractat de Roskilde. Aquest fet caus\xc3\xa0 una gran inquietud en els negociadors suecs, per\xc3\xb2 Fran\xc3\xa7a i Anglaterra els hi garantiren el seu suport, mentre Brandenburg, Pol\xc3\xb2nia i Austria donaren suport als danesos.\n_START_SECTION_\nNegociacions\n_START_PARAGRAPH_\nEl punt m\xc3\xa9s pol\xc3\xa8mic va ser el control de l'illa de Bornholm. La poblaci\xc3\xb3 de Bornholm s'havia al\xc3\xa7at en armes contra les forces d'ocupaci\xc3\xb3 sueques i mataren el seu comandant Johan Printzensk\xc3\xb6ld, i temien les possibles repres\xc3\xa0lies en cas que l'illa romangu\xc3\xa9s en mans sueques. Frederic havia prom\xc3\xa8s que protegiria els seus fidels s\xc3\xbabdits a qualsevol preu, compl\xc3\xad la seva promesa demandant el retorn de Bornholm a Dinamarca, tot i les amenaces de Su\xc3\xa8cia i la pressi\xc3\xb3 dels altres negociadors. En aquell moment es va suggerir que Dinamarca, podria cedir diverses finques, que la seva noblesa posse\xc3\xafa a Escania, a la corona sueca._NEWLINE_En aquest punt, per\xc3\xb2, les negociacions es complicaren en intentar imposar els diversos negociadors els seus respectius interessos, per sobre dels dos pa\xc3\xafsos en conflicte. Exasperat per la lentitud de les negociacions, Anibal Sehested va suggerir que les negociacions haurien de portar-se a terme directament entre Su\xc3\xa8cia i Dinamarca-Noruega. Aquest suggeriment fou r\xc3\xa0pidament acceptat pels suecs, i el tractat es firm\xc3\xa0 poc despr\xc3\xa9s."